Хавьер Сотомайор

Хавьер Сотомайор Санабриа (, 1967 оны 10 сарын 13-нд төрсөн) олимпын аварга, Кубын өндрийн харайлтын тамирчин юм. Тэрээр 1.95 метр өндөртэй. Түүнийг бүх цаг үеийн шилдэг өндрийн харайгч гэж үздэг.

Сотомайор 1984 онд Хавана хотод 2.33 метр дээгүүр харайж өсвөрийн дэлхийн дээд амжилт тогтоосон боловч тэр жил Куба улс олимпыг бойкотлосны улмаас олимпод оролцож чадаагүй байна. Дараа жил нь танхимын ДАШТ-д 2.30 м-ийн амжилтаар мөнгөн медаль зүүв. 1987 онд Пан Америкийн наадамд тэргүүлж, томоохон тэмцээнээс анхны түрүүгээ авчээ. Улмаар 1988 онд Саламанкад 2.43 метр дээгүүр харайж, дэлхийн дээд амжилтыг эвдэв. Гэсэн ч Куба улс дахиад л олимпыг бойкотлосон тул олимпын аварга болох мөрөөдлөө хойшлуулахаас өөр аргагүй болов.

Тэрээр өөрийн тогтоосон дэлхийн дээд амжилтыг 2 удаа ахиулжээ. Эхлээд 1989 оны 7 сарын 29-нд Сан Хуанд 2.44 м-ийг давсан бол дараа нь 1993 оны 7 сарын 23-нд Саламанкад 2.45 м дээгүүр амжилттай харайжээ. Түүний тогтоосон энэ амжилт одоо болтол эвдэгдээгүй байна. Түүнчлэн 1989 оны 3 сарын 4-нд Будапешт хотноо танхимын дэлхийн дээд амжилтыг 2.43 м-ээр тогтоосон нь бас л эвдэгдээгүй байгаа.

1992 онд арай гэж анхныхаа олимпод оролцон, алтан медаль зүүв. Түүнээс хойш ДАШТ-ээс 2 алт, 2 мөнгө, олимпоос мөнгөн медаль хүртсэн билээ. Түүнийг "өндрийн харайлтын хаан" гэж нэрлэхэд хилсдэхгүй. Бүх цаг үеийн шилдэг 24 үзүүлэлтийн 17-г нь Сотомайор эзэмшдэг.

Сэргээшийн асуудал 
Сотомайор 1999 оны Пан Америкийн наадмын үеэр авсан сэргээшийн шинжилгээнд унасан. Түүнээс кокайн илэрсэн байна. Фидель Кастро түүнийг өмгөөлж, "Энэ бол Куба-Америкийн мафийн явуулга" гэж мэдэгдэж байсан бөгөөд Сотомайор ч өөрийгөө буруугүй гэж зарлаж байсан. ОУХАХ-ноос түүний гавьяаг харгалзан үзэж, шийтгэлийн хугацааг богиносгон, 2000 оны олимпын наадамд оролцох боломж олгосон билээ.

Гэвч 2001 оны 6 сард бэлтгэлийн үеэр авсан шинжилгээгээр анаболик стеройд, нандролон илэрсэн юм. Спортод сэргээшийн асуудалд 2 удаа орооцолдсон тамирчныг бүх насаар нь тэмцээн уралдаанд орох эрхийг хасдаг. Сотомайор 2001 оны 9 сард, эрхээ хасуулахаасаа өмнө зодог тайлж буйгаа зарлажээ.

Хэдий тийм ч төрөлх Кубадаа тэрээр үндэсний баатрын хэмжээнд үзэгддэг.

Ангилал:Кубын олимпын аварга
Ангилал:Кубын олимпын мөнгөн медальтан
Ангилал:Кубын олимпын оролцогч
Ангилал:Кубын панамерикийн наадамд оролцогч
Ангилал:Кубын өндрийн харайгч
Ангилал:Өндрийн харайлтын олимпын аварга
Ангилал:Өндрийн харайлтын дэлхийн аварга
Ангилал:1992 оны зуны олимпод оролцогч
Ангилал:1996 оны зуны олимпод оролцогч
Ангилал:2000 оны зуны олимпод оролцогч
Ангилал:Хөнгөн атлетикийн панамерикийн наадмын аварга
Ангилал:Хөнгөн атлетикийн универсиадын аварга
Ангилал:Сэргээшийн тохиолдол хөнгөн атлетикт
Ангилал:Сэргээш Кубад
Ангилал:Кубачууд
Ангилал:1967 онд төрсөн